મોદીમાં પ્રશાસક અને ઇવેન્ટ મેનેજમેન્ટનો સમન્વય છે : અડવાણી. વાઇબ્રન્ટ ગુજરાત નવરાત્રિ મહોત્સવનો મંગળવારે ગુજરાત યુનિ.ની જગ્યામાં દબદબાભેર દેશ-વિદેશના આમંત્રિતોની ઉપસ્થિતિમાં પ્રારંભ થયો હતો. લોકસભામાં વિપક્ષના નેતા એલ. કે. અડવાણીએ ગુજરાતનો ગરબો ગ્લોબલ બને તે દિશામાં પ્રયાસ થઈ રહ્યો હોવાનું જણાવ્યું હતું. મુખ્યમંત્રી નરેન્દ્ર મોદીએ કહ્યું હતું કે આતંકવાદ વિશ્વને છિન્નાભિન્ના કરી રહ્યો છે ત્યારે પ્રવાસન વિશ્વને એક કરવાનું કામ કરે છે તે થકી વિશ્વભરમાં ગરબાને લઇ જઇ પ્રવાસનને વેગ અપાશે. ગુજરાત ઇન્ડસ્ટ્રીયલ ફેસ્ટીવલ સોસાયટી અને ગુજરાત સરકાર આયોજિત નવરાત્રિ મહોત્સવ લોકો માટે ખુલ્લો મુકાયો હતો. અડવાણીએ આ પ્રસંગે જણાવ્યું હતું કે, મોદી વર્ષોસુધી સંગઠનમાં જોડે રહ્યા છે અને તેઓ જેમ સંગઠનનું કામ કરતા હતા તે રીતે જ શાસક તરીકે પણ વહીવટ કરીને એક પ્રશાસક અને ઇવેન્ટ મેનેજમેન્ટનો અદ્ભુત સમન્વય કરી રહ્યા છે. રાજયના ઉધોગજગતને પણ તેમણે અભિનંદન આપ્યા હતા.